देश के किसी महानगर में कहीं भी आप आधे घंटे के लिए खड़ा हो जाएं आपको वैश्विक समाज दिखाई पड़ जाएगा। एक ही देश में दो दुनिया दिख जाएगी। महानगरों में इसकी अनुभूति ज्यादा तीव्रता से होगी। अगर प्रात:काल का समय है तो अनेक पुरुषों, महिलाओं, नौजवानों को आप गाड़ी में अथवा पैदल पार्कों, इको पार्क, संजय गांधी जैविक उद्यानों और खेल स्टेडियमों की ओर दौड़ते हांफते पाएंगे। ये लोग ऐसे लोग हैं जो सामान्य से कुछ ज्यादा ऊपर के खाते पीते तथाकथित संभ्रांत लोग हैं लेकिन उच्च रक्तचाप, मधुमेह, मोटापा, कोलस्ट्राल आदि बीमारियों से ग्रस्त हैं और इनका प्रात:काल घूमना, टहलना अनिवार्य सा है। इनमें महिलाओं की संख्या भी अब काफी अधिक है। पटना जैसे महानगर में यही वक्त है जब आप मध्यमवर्गीय महिलाओं को अपने छोटे-छोटे बेटे-बेटियों को पीठ पर भारी भरकम बस्ता लादे, पानी की बोतल लिए चौक-चौराहों पर बसों का इंतजार करते अथवा बसों पर चढ़ाते पाएंगे। दूसरी तरफ इसी वक्त में घुटने तक की धोती और मैला-कुचैला कुर्ता, गंजी पहने सिर या कंधे पर गमछा, तौली, फावड़ा रखे कामगारों की टोलियां भी मिल जाएंगी। चौक-चौराहों पर काम के इंतजार में बैठी, ग्राहकों की टकटकी लगाए घंटों खैनी खाते, बीड़ी पीते इंतजार करते। उन्हें दिन भर के लिए काम की तलाश होती है ताकि शाम को रोटी प्याज आदि खाने का कुछ सामान खरीद कर ला सकें और रात का चुल्हा जल सके। इसी वक्त प्लास्टिक के थैलों को पीठ पर लादे कुछ बच्चे, अधैड़ औरतें, मर्द भी मिल जाएंगे जो प्लास्टिक की थैलियां, बोरे के चट, कागज के टुकड़े आदि बटोरते दिखेंगे। इस प्रकार की दुनिया दिखती है जिनमें आपस में कोई सामाजिक सांस्कृतिक संबंध नहीं है और यह एक परिघटना है जिसे आधुनिक वित्तीय पूंजीवाद ने पैदा किया है। छोटे नगरों, कस्बों में भी थोड़े-मोड़े अंतर के साथ यह दृश्य दिखाई पड़ जाएगा क्योंकि वहां भी पब्लिक स्कूलों की फौज खड़ी हो चुकी है, माल बन चुके हैं और चौक-चौराहों पर मंडियां कायम हो चुकी हैं।